Lesersbrief: Ons kinders word met kritiese rasseteorie geïndoktrineerThinus Strydom van Port-Elizabeth skryf: Thinus Strydom (Foto: Verskaf) Aangaande die artikel oor diversiteitsopleiding by Fish Hoek Hoërskool. Ek sal graag kommentaar wil lewer oor die onderliggende ideologieë en teorieë wat die opleiding kon inlig en hoe dit blyk om oor die algemeen in Suid-Afrikaanse skole te begin manifesteer. Terwyl ŉ mens kan wonder of die aanbieders van die kursus moontlik kranksinnig is, klink dit of hulle uitlatings direk in lyn is met kritiese rasseteorie en sosiale geregtigheidsteorieë. Na jare van onderwys in Suid-Afrika, sowel as internasionaal, het ek en my vrou ondervinding in verskeie kurrikula opgedoen – CAPS, Cambridge, IGCSE en die gesogte International Baccalaureate (IBDP). Hoewel die laasgenoemde kurrikulum nie as deel van hulle beleid die bogenoemde teorieë aanmoedig nie, het ek bevind dat die hulpbronne wat aan onderwysers voorgestel en toegedien word, dit wel doen. Die konflik tussen my eie waardes en die waardes van hierdie kurrikulum is een van die redes wat ons laat besluit het om na ses jaar in die buiteland onderwys in Suid-Afrika weer ŉ kans te gee. Gevolglik het ek by ŉ Christelike privaat skool begin werk wat die IEB-kurrikulum volg. Ek kon nie glo hoe dieselfde teorieë, of woke-isme, in die materiaal wat aan die kinders voorgegee word ingesluip het nie. Die skool is natuurlik bewus van die risiko’s wat woke-isme vir Christenskap as ŉ geheel inhou. Maar dit is moeisaam om deur alle inhoud te sif om die onderliggende ideologieë, wat nie eksplisiet voorgestel word nie, te identifiseer in leermateriaal. Terselfdertyd word hierdie ideologieë in universiteite versprei, waar die nuwe generasie onderwysers opgelei word. Dit beteken dat hulle uitkykpunt klaar moontlik in lyn is met die teorieë. Sien, hierdie ideologieë streef nie daarna om spesifieke opinies te stel nie, maar eerder om ŉ gewenste wêreldbeskouing te vorm. Die sleutel om dit raak te sien? Die herkenning dat inligting wat aan leerders weergegee word, nie as blote opinies of menings voorgehou word nie – maar eerder as ŉ algemene feitelike waarheid wat hulle moet aanvaar. Dit is in effek, propaganda. Ek hoor bykans by my vakhoof dat die IEB self stel dat hulle van mening is om die tale te dekolonialiseer. Wat presies beteken dit? Dat in die Engelse klaskamer George Orwell vervang gaan word deur ŉ lukrake skrywer waar die enigste kriteria die kleur van die skrywer se vel is? En dan sal dit as bonus beskou word as die skrywer se inhoud handel oor ras, geslagsrolle, of seksuele identiteit? Ouers kan nie meer skole blindelings vertrou om hul kinders se beste belange ter hart te hê nie. Hulle moet aktief betrokke raak met die kurrikuluminhoud en leermateriaal – veral in die vakgebiede van die tale, sosiale wetenskappe, geskiedenis, en lewensoriëntering. Soos die bogenoemde teorieë goed posvat en deel word van die algemene skoolkultuur, of selfs landsidentiteit, beweer ek dat tuisonderrig of klein gemeenskapskole vir baie gesinne die pad vorentoe gaan wees. As onderwyser en ouer lê hierdie kwessies my na aan die hart.